Source: https://eur-lex.europa.eu/legal-content/mt/TXT/?uri=CELEX:52019DC0610
Timestamp: 2019-10-21 06:21:24+00:00
Document Index: 1457245

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Art. 4']

ABBOZZ TAL-BAĠIT EMENDATORJU Nru 4 GĦALL-BAĠIT ĠENERALI TAL-2019 Tnaqqis tal-approprjazzjonijiet ta' impenji u ħlasijiet f'konformità mal-ħtiġijiet aġġornati tan-nefqa u aġġornament tad-dħul (riżorsi proprji)
Brussell, 2.7.2019
ABBOZZ TAL-BAĠIT EMENDATORJU Nru 4
GĦALL-BAĠIT ĠENERALI TAL-2019
Tnaqqis tal-approprjazzjonijiet ta' impenji u ħlasijiet f'konformità mal-ħtiġijiet aġġornati tan-nefqa u aġġornament tad-dħul (riżorsi proprji)
–it-Trattat dwar il-Funzjonament tal-Unjoni Ewropea, u b’mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu,
–ir-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni (…) 1 , u b’mod partikolari l-Artikolu 44 tiegħu,
–il-baġit ġenerali tal-Unjoni Ewropea għas-sena finanzjarja 2019, kif adottat fit-12 ta' Diċembru 2018 2 ,
–l-abbozz tal-baġit emendatorju Nru 1/2019 3 , adottat fil-15 ta’ April 2019,
–l-abbozz tal-baġit emendatorju Nru 2/2019 4 , adottat fil-15 ta’ Mejju 2019,
–l-abbozz tal-baġit emendatorju Nru 3/2019 5 , adottat fit-22 ta’ Mejju 2019,
Il-Kummissjoni Ewropea b’dan tippreżenta lill-Parlament Ewropew u lill-Kunsill l-Abbozz ta’ Baġit Emendatorju Nru 4 tal-baġit tal-2019.
BIDLIET FIR-RAPPORT TAD-DĦUL U N-NEFQA SKONT IT-TAQSIMA
Il-bidliet fid-dikjarazzjoni ġenerali tad-dħul u t-taqsimiet individwali (I, III, V u X) huma disponibbli fil-EUR-Lex ( http://eur-lex.europa.eu/budget/www/index-en.htm ).
2. Aġġornament tan-nefqa
2.1. Tnaqqis ta’ approprjazzjonijiet ta' impenn u pagament
2.1.1 Awtoritajiet superviżjoni finanzjarja (EBA, EIOPA u ESMA)
2.1.2 L-Aġenzija Ewropea għall-Gwardja tal-Fruntiera u tal-Kosta (Frontex)
2.1.3 Riformulazzjoni tar-Regolament ta' Dublin III
2.1.4. L-Uffiċċju tal-Prosekutur Pubbliku Ewropew (UPPE)
2.1.5. Il-Fond Soċjali Ewropew — Assistenza teknika operazzjonali
2.1.6. Strument għall-Appoġġ ta’ Emerġenza (ESI)
2.1.7. Mekkaniżmu tal-Unjoni għall-Protezzjoni Ċivili (UCPM)
2.1.8. Il-Fond ta’ Solidarjetà tal-Unjoni Ewropea (FSUE)
2.1.9. Aġġustament tal-mobilizzazzjoni tal-istrumenti speċjali
2.2. Posponiment tal-irtirar tar-Renju Unit mill-Unjoni Ewropea: l-impatt fuq l-istituzzjonijiet tal-UE
2.2.1 Il-Parlament Ewropew (PE)
2.2.1 Il-Qorti Ewropea tal-Awdituri (ECA)
2.2.3 Is-Servizz Ewropew għall-Azzjoni Esterna (SEAE)
2.2.4 Ħarsa ġenerali
3. Aġġornament tad-dħul
3.1 Impatt ġenerali tal-ABE 4/2019 fuq id-distribuzzjoni tal-pagamenti totali tar-riżorsi proprji bejn l-Istati Membri
3.2 Reviżjoni tal-previżjoni tal-bażijiet tar-RPT, tal-VAT u tal-ING
3.3 Korrezzjoni tar-Renju Unit tal-2018 u tal-2015
3.3.1 Introduzzjoni
3.3.2 Kalkolu tal-korrezzjonijiet
3.3.3 Entrata fl-ABE 4/2019 tal-1 aġġornament tal-korrezzjoni tar-Renju Unit tal-2018 u tal-ammont definittiv tal-korrezzjoni tar-Renju Unit tal-2015
4. Tabella sommarja skont l-intestatura tal-QFP
L-iskop ta’ Abbozz ta’ Baġit Emendatorju (ABE) Nru 4 għas-sena 2019 huwa li jaġġorna kemm in-naħa tan-nefqa kif ukoll in-naħa tad-dħul tal-baġit biex jitqiesu l-aħħar żviluppi:
–fuq in-naħa tan-nefqa:
–li jiġu rilaxxati l-approprjazzjonijiet ta’ impenn u ta’ pagament tal-linji baġitarji tal-intestaturi 1a Kompetittività għat-tkabbir u l-impjiegi, 1b Koeżjoni Ekonomika, Soċjali u Territorjali, 3 Sigurtà u Ċittadinanza, 4 Ewropa Globali kif ukoll il-Fond ta’ Solidarjetà tal-Unjoni Ewropea;
–l-aġġustament tal-baġit 2019 ta’ xi istituzzjonijiet minħabba l-posponiment tal-ħruġ tar-Renju Unit mill-Unjoni Ewropea sal-31 ta’ Ottubru 2019.
–fuq in-naħa tad-dħul, li jirrevedi l-previżjoni tar-Riżorsi Proprji Tradizzjonali (jiġifieri dazji doganali u imposti fuq is-settur taz-zokkor), it-taxxa fuq il-valur miżjud (VAT), il-bażijiet tal-introjtu nazzjonali gross (ING), u li jibbaġitja l-korrezzjonijiet rilevanti tar-Renju Unit u l-iffinanzjar tagħhom, li kollha jaffettwaw id-distribuzzjoni ta’ kontribuzzjonijiet ta’ riżorsi proprji tal-Istati Membri għall-baġit tal-UE.
F’Settembru 2017 6 , il-Kummissjoni pproponiet reviżjoni maġġuri tal-mandati tal-Awtorità Bankarja Ewropea (ABE), l-Awtorità Ewropea tal-Assigurazzjoni u l-Pensjonijiet tax-Xogħol (EIOPA) u l-Awtorità Ewropea tat-Titoli u s-Swieq (ESMA), li teħtieġ żieda sostanzjali fir-riżorsi umani u finanzjarji, b’mod partikolari għall-ESMA. Element ewlieni tal-proposta kien ċaqliq lejn mudell ġdid ta’ finanzjament, fejn il-fattur ta’ finanzjament attwali bejn il-kontribuzzjoni tal-baġit tal-UE (40%) u l-kontribuzzjoni mill-awtoritajiet superviżorji nazzjonali (60%), jkun sostitwit b’kombinament ta’ finanzjament ta’ tariffi u kontribuzzjoni ta’ bilanċ mill-baġit tal-UE. B’mod parallel 7 , il-Kummissjoni pproponiet ukoll mandat ġdid għall-ESMA fir-rigward tas-superviżjoni ta’ Kontropartijiet Ċentrali (CCPs), li jirrikjedi żieda fir-riżorsi umani kif ukoll prefinanzjament ta’ dawn l-attivitajiet iffinanzjati mit-tariffi, filwaqt li jitqies iż-żmien meħtieġ biex tiġi stabbilita s-sistema tat-tariffi.
F'Marzu 2019 intlaħaq ftehim politiku dwar dawn il-proposti. Fir-rigward tar-reviżjoni tal-mandati tal-EBA, l-EIOPA u l-ESMA, il-kompromess essenzjalment kien jinvolvi estensjoni aktar limitata tal-ambitu tal-mandati, b’impatt korrispondenti fuq il-ħtiġijiet tar-riżorsi, filwaqt li l-mudell ta’ finanzjament attwali (sehem ta’ 40/60 bejn il-baġit tal-UE u l-awtoritajiet nazzjonali) inżamm. Il-mandat tal-ESMA fir-rigward tas-CCPs se jitnaqqas bi ftit meta mqabbel mal-proposta tal-Kummissjoni. Għaż-żewġ proposti, l-impatt baġitarju se jseħħ b’dewmien ta’ sena. Id-Dikjarazzjoni tal-Estimi għas-sena 2020 8 diġà tirrifletti l-konsegwenzi baġitarji għall-2020. Huwa propost li f’dan l-ABE jiġi aġġornat il-baġit tal-2019 kemm għar-riżorsi umani kif ukoll għal dawk finanzjarji.
It-tnaqqis propost fil-kontribuzzjoni tal-UE għall-EBA, l-EIOPA u l-ESMA jidher fit-tabella ta’ hawn taħt.
Approprjazzjonijiet ta’ pagament
L-Awtorità Bankarja Ewropea (EBA)
Il-pjanijiet ta’ stabbiliment aġġornati tal-EBA (-10 karigi), l-EIOPA (-9 karigi) u l-ESMA (-27 kariga) huma stabbiliti fl-anness baġitarju.
F’Settembru 2018 9 , il-Kummissjoni pproponiet li testendi l-mandat tal-Aġenzija Ewropea għall-Gwardja tal-Fruntiera u tal-Kosta (Frontex) biex toħloq korp permanenti ta’ 10 000 gwardja tal-fruntiera sal-2020. Fl-istennija tal-adozzjoni tal-proposta leġiżlattiva, ammont ta’ EUR 19,3 miljun tpoġġa f’riżerva fil-baġit tal-2019 biex ikopri l-ispejjeż tar-reklutaġġ ippjanat tal-ewwel mewġa ta’ gwardji tal-fruntieri (375 kariga u 375 aġent kuntrattwali) fl-aħħar kwart tal-2019.
F’Marzu 2019 intlaħaq ftehim politiku dwar il-ħolqien gradwali ta’ korp permanenti ta’ 10 000 gwardja tal-fruntiera sal-2027. Meta jitqies id-dħul fis-seħħ mistenni tar-Regolament mill-1 ta’ Novembru 2019, bħala l-punt ta’ tluq formali għar-reklutaġġ attwali tal-korpi permanenti tal-gwardji tal-fruntiera, il-Kummissjoni tqis li huwa prudenti li jinżamm ammont ta’ EUR 7,2 miljun fir-riżerva biex tiġi koperta n-nefqa għas-salarji għall-ewwel reklutaġġi tal-gwardji tal-fruntiera fl-2019. Konsegwentement, l-ammont li jifdal fir-riżerva jista’ jiġi kkanċellat f’dan l-ABE. .
Approprjazzjonijiet differenzjati (Riżerva għall-artikolu tal-bapit 18 02 03 — Aġenzija Ewropea għall-Gwardja tal-Fruntiera u tal-Kosta (FRONTEX)
Il-baġit ivvutat tal-2019 kien fih EUR 460 miljun f’approprjazzjonijiet ta’ impenn bħala riżerva relatata mal-proposta tal-Kummissjoni biex jiġi riformulat ir-Regolament Dublin III, sakemm tiġi adottata l-bażi legali. F’każ li l-att legali ma jiġix adottat sal-1 ta’ Frar 2019, il-Kummissjoni tista’ tippreżenta proposta waħda jew aktar għal trasferimenti skont l-Artikolu 31 tar-Regolament Finanzjarju.
L-ewwel ħlas parzjali ta’ EUR 370 miljun ġie rilaxxat f’April 2019. B’mod parallel ma’ dan l-abbozz ta’ baġit emendatorju, il-Kummissjoni tippreżenta t-tieni u l-aħħar talba ta’ trasferiment (DEC 15/2019) li tkopri ammont ta’ EUR 82,8 miljun, li minnhom EUR 62,8 miljun għandhom jindirizzaw il-ħtiġijiet ta’ finanzjament addizzjonali għall-Greċja fl-2019 u EUR 20 miljun biex jitħejja l-eżerċizzju li jmiss ta’ wegħdiet ta’ risistemazzjoni. Abbażi tal-valutazzjoni tal-Kummissjoni tal-ħtiġijiet relatati ta’ tmiem is-sena f’dan il-qasam, l-ammont li jifdal fir-riżerva jista’ jiġi kkanċellat f’dan l-ABE. Madankollu, il-Kummissjoni se żżomm l-iżviluppi fuq il-post taħt reviżjoni mill-qrib, u tista’ tipproponi miżuri ta’ korrezzjoni ulterjuri kif meħtieġ.
Approprjazzjonijiet differenzjati (Riżerva għall-artikolu tal-baġit 18 03 01 01 - Tisħiħ u żvilupp tas-Sistema Ewropea Komuni tal-Asil u titjib tas-solidarjetà u l-kondiviżjoni tar-responsabilità bejn l-Istati Membri
F’Ottubru 2017, intlaħaq ftehim dwar il-ħolqien tal-Uffiċċju tal-Prosekutur Pubbliku Ewropew (UPPE) 10 . Filwaqt li l-istruttura amministrattiva tal-Uffiċċju tinsab fi stat tajjeb, il-ħatra tal-Kap Prosekutur tal-UPPE ħadet aktar żmien, u bħalissa hija mistennija li sseħħ fit-tieni nofs tal-2019. Dan għandu effett indirett fuq ċerti reklutaġġi oħra u xi ftit mill-infiq oriġinarjament ippjanat għall-2019 se jseħħ fl-2020. B’konsegwenza ta’ dan, l-approprjazzjoni inkluża fil-baġit tal-2019 tista’ titnaqqas b’EUR 1 miljun fl-2019. Id-Dikjarazzjoni tal-Estimi għas-sena 2020diġà tirrifletti l-konsegwenzi baġitarji għall-2020 11 .
Meta titqies l-aħħar valutazzjoni tal-ħtiġijiet attwali f’termini ta’ approprjazzjonijiet ta’ impenn għall-partita tal-baġit 04 02 63 01, EUR 8,3 miljun jistgħu jiġu kkanċellati mingħajr ma tiġi pperikolata l-implimentazzjoni bla xkiel tal-attivitajiet ta’ assistenza teknika taħt il-Fond Soċjali Ewropew.
L-Istrument ta’ Appoġġ ta’ Emerġenza jipprovdi appoġġ ta’ emerġenza bbażat fuq il-ħtiġijiet immirat lejn il-preservazzjoni tal-ħajja, il-prevenzjoni u t-taffija tat-tbatija umana, u ż-żamma tad-dinjità tal-bniedem, li jikkumplimenta r-rispons tal-Istati Membri affettwati. L-ewwel intervent taħt l-ESI beda fl-2016 u bħalissa qed jiġi eliminat gradwalment.
L-allokazzjoni attwali għan-nefqa ta’ appoġġ tal-ESI hija ta’ EUR 250 000. F’konformità mat-tbassir rivedut ta’ approprjazzjonijiet meħtieġa, EUR 120 000 jistgħu jiġu kkanċellati.
Nefqa ta’ appoġġ għall-appoġġ ta' emerġenza fi ħdan l-Unjoni
Il-Mekkaniżmu tal-Unjoni għall-Protezzjoni Ċivili għandu l-għan li jsaħħaħ il-kooperazzjoni bejn l-istati parteċipanti fil-qasam tal-protezzjoni ċivili, bil-għan li jittejbu l-prevenzjoni, it-tħejjija u r-rispons għad-diżastri.
Id-Deċiżjoni 2019/420 tal-Parlament Ewropew u tal-Kunsill tat-13 ta’ Marzu 2019 12 żiedet il-pakkett finanzjarju 2014–2020 għall-Mekkaniżmu tal-Unjoni għall-Protezzjoni Ċivili għal EUR 574 miljun. Wara l-qbil politiku bejn il-Kunsill u l-Parlament Ewropew u filwaqt li titqies l-adozzjoni aktar tard milli previst tad-deċiżjoni emendatorja msemmija qabel, l-allokazzjonijiet tal-2019 għall-Mekkaniżmu tal-Unjoni għall-Protezzjoni Ċivili għandhom jitnaqqsu skont dan. L-ammonti fir-riżerva li jaqbżu l-allokazzjonijiet miftiehma għall-2019 jistgħu jiġu kkanċellati.
Approprjazzjonijiet differenzjati (Riżerva għal partita baġitarja 23 03 01 01 — Prevenzjoni tad-diżastri u preparatezza għalihom fl-Unjoni
Approprjazzjonijiet differenzjati (Riżerva għal partita tal-baġit 23 03 02 01 — Interventi ta’ rispons ta’ emerġenza rapidi u effiċjenti fil-każ ta’ diżastri kbar fl-Unjoni
Approprjazzjonijiet differenzjati (Riżerva għal partita tal-baġit 23 03 02 02 — Interventi ta’ rispons ta’ emerġenza rapidi u effiċjenti fil-każ ta’ diżastri kbar f’pajjiżi terzi
Skont l-Artikolu 4a(4) tar-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (EUSF), l-ammont totali għall-ħlasijiet bil-quddiem għal kull sena huwa limitat għal EUR 50 miljun kemm f’approprjazzjonijiet ta’ impenn kif ukoll f’approprjazzjonijiet ta’ pagament.
Skont l-Artikolu 12.4 (a) tar-Regolament Finanzjarju, dispożizzjoni ġdida fis-seħħ mill-1 ta’ Awwissu 2018, hemm riport awtomatiku ta’ approprjazzjonijiet ta’ impenn mhux użati għall-FSUE. Fi tmiem l-2018, EUR 29,7 miljun ta’ approprjazzjonijiet ta’ impenn għall-FSUE kienu disponibbli u ġew riportati awtomatikament għall-2019. EUR 50 miljun ġew mobilizzati flimkien mal-baġit tal-2019 13 .
B’riżultat ta’ dan, bħalissa hemm EUR 79,7 miljun f’approprjazzjonijiet ta’ impenn u EUR 50 miljun f’approprjazzjonijiet ta’ pagament disponibbli fl-2019 għal pagamenti bil-quddiem tal-FSUE. Għalhekk qed jiġi propost li jitnaqqsu l-approprjazzjonijiet ta’ impenn inklużi fil-baġit tal-2019 b’EUR 29,7 miljun sabiex il-livell ta’ approprjazzjonijiet ta’ impenn jitnaqqas għal EUR 50 miljun previst fl-att bażiku u għal-livell ta’ approprjazzjonijiet ta’ pagament.
Minħabba t-tnaqqis fil-livell ta’ approprjazzjonijiet ta’ impenn tal-intestaturi 1a u 3 inklużi f’dan l-ABE, huwa propost li l-mobilizzazzjoni tal-Istrument ta’ Flessibbiltà tiġi aġġustata kif ġej:
–Għall-intestatura 1a, il-mobilizzazzjoni tal-Istrument ta’ Flessibbiltà hija mnaqqsa b’EUR 18,5 miljun;
–Għall-intestatura 3, il-mobilizzazzjoni tal-Istrument ta’ Flessibbiltà hija mnaqqsa b’EUR 55,4 miljun.
Id-deċiżjoni proposta dwar il-mobilizzazzjoni tal-Istrument ta’ Flessibbiltà 14 li tħassar u tissostitwixxi d-Deċiżjoni (UE) 2019/276 tat-12 ta’ Diċembru 2018 15 takkumpanja dan l-ABE.
Minħabba t-tnaqqis fil-livell ta’ approprjazzjonijiet ta’ impenn tal-intestatura 1b inkluża f’dan l-ABE, l-użu tal-Marġni Globali għall-Impenji huwa mnaqqas b’EUR 8,3 miljun.
Matul it-tħejjija tal-baġit tal-2019, l-Istituzzjonijiet kienu mistiedna jirriflettu fid-dikjarazzjonijiet rispettivi tagħhom tal-estimi tal-impatt tal-ħruġ tar-Renju Unit mill-Unjoni Ewropea, inizjalment prevista għad-29 ta’ Marzu 2019, fl-oqsma fejn il-bidliet kienu evidenti (eż. tnaqqis ta’ Kummissarju wieħed, Membru tal-Qorti tal-Awdituri, aġġustament tan-numru ta’ mħallfin fil-Qorti tal-Ġustizzja, għeluq tar-Rappreżentanza u tal-Uffiċċji Reġjonali fir-Renju Unit, eċċ.).
B’riżultat ta’ dan, il-Parlament Ewropew, il-Kunsill, il-Kummissjoni, il-Qorti tal-Ġustizzja, il-Qorti Ewropea tal-Awdituri u l-Kumitat Ekonomiku u Soċjali Ewropew naqqsu t-talba baġitarja tagħhom b’ammont totali ta’ madwar EUR 11,7 miljun (li minnhom EUR 10,2 miljun għall-Parlament Ewropew). Dan it-tnaqqis kien stmat abbażi tal-fatt li r-Renju Unit huwa Stat Membru għal 3 xhur fl-2019.
Is-Servizz Ewropew għall-Azzjoni Esterna żied it-talba baġitarja tiegħu b’EUR 12,3 miljun biex jirrifletti n-nefqa addizzjonali relatata mat-twaqqif ta’ diviżjoni fir-Renju Unit fil-Kwartieri Ġenerali u delegazzjoni tal-UE f’Londra.
Minħabba l-posponiment tal-ħruġ tar-Renju Unit 16 , l-Istituzzjonijiet issa se jkollhom ikopru n-nefqa relatata mar-Renju Unit bħala Stat Membru tal-UE għal massimu ta’ seba’ xhur addizzjonali.
Il-Kunsill, il-Kummissjoni, il-Qorti tal-Ġustizzja u l-Kumitat Ekonomiku u Soċjali Ewropew se jimmiraw li jkopru l-ħtiġijiet addizzjonali permezz tat-tqassim mill-ġdid tar-riżorsi eżistenti. B’mod partikolari, għall-Qorti tal-Ġustizzja, dan huwa possibbli minħabba d-dewmien persistenti fin-nomina ta’ mħallef minn wieħed mill-Istati Membri, li ġġenera ffrankar suffiċjenti biex ikopri l-ispejjeż addizzjonali biex jitħallsu l-Membri tar-Renju Unit sal-31 ta’ Ottubru 2019.
Min-naħa l-oħra, il-Parlament Ewropew u l-Qorti Ewropea tal-Awdituri qed jitolbu approprjazzjonijiet addizzjonali għar-raġunijiet deskritti hawn taħt.
Wara d-deċiżjoni tal-Kunsill Ewropew dwar il-kompożizzjoni tal-Parlament mill-9 perjodu leġiżlattiv 17 , is-sezzjoni tal-baġit tal-Parlament inkludiet approprjazzjonijiet għal 678 Membri mit-30 ta’ Marzu, u 705 Membri mit-2 ta’ Lulju 2019. L-approprjazzjonijiet tnaqqsu fuq għadd ta’ linji relatati mal-Membri, l-assistenti u r-rappreżentanza istituzzjonali; l-ebda baġit ma kien previst għal kampanja ta’ informazzjoni fir-Renju Unit.
Il-posponiment sal-31 ta’ Ottubru 2019 mhux biss jaffettwa l-kompożizzjoni tal-Parlament Ewropew u l-ispiża għall-assistenza parlamentari, iżda wkoll il-ħtieġa li jinżamm l-Uffiċċju ta’ Kollegament tar-Renju Unit, u skatta l-organizzazzjoni tal-elezzjonijiet Ewropej fir-Renju Unit, li kienu jeħtieġu kampanja ta’ informazzjoni kompluta.
L-elementi msemmija hawn fuq, li jikkostitwixxu ċirkostanzi inevitabbli, eċċezzjonali u mhux previsti, jeħtieġu approprjazzjonijiet supplimentari addizzjonali ta’ EUR 15,1 miljun.
Id-deċiżjoni dwar il-posponiment tal-irtirar tar-Renju Unit b’massimu ta’ seba’ xhur għandha impatt fuq ir-rimunerazzjoni u nfiq ieħor għal Kulleġġ ta’ 28, flok ta’ 27 Membri fil-Qorti tal-Awdituri.
Fid-dawl tal-baġit strett mitlub għall-2019, il-Qorti mhijiex se tkun f’pożizzjoni li ssib ir-riżorsi addizzjonali permezz ta’ riallokazzjoni iżda titlob allokazzjoni addizzjonali ta’ EUR 107 000 biex tkopri s-salarji u allowances oħra kif ukoll spejjeż ta’ missjonijiet u ta’ rappreżentanza. Dan l-ammont huwa nett mit-tqassim mill-ġdid tal-ammont mhux użat ta’ kwoti tranżitorji, li se jiġu trasferiti għal-linja tas-salarji għall-Membru tar-Renju Unit.
Is-SEAE ngħata approprjazzjonijiet addizzjonali fil-baġit tiegħu għall-2019 bħala konsegwenza diretta tal-ħruġ tar-Renju Unit sabiex:
–jiftaħ u jmexxi Delegazzjoni f’Londra,
–iżomm il-punt attwali tal-preżenza tal-UE fl-Irlanda ta’ Fuq,
–joħloq Diviżjoni ddedikata fil-Kwartieri Ġenerali biex tamministra r-relazzjonijiet mar-Renju Unit bħala pajjiż terz, u
–jkopri l-ispejjeż addizzjonali ta’ rotazzjoni li jirriżultaw mill-ħtieġa li membri tal-persunal b’ċittadinanza tar-Renju Unit jissejħu lura min-netwerk tad-Delegazzjoni qabel l-iskadenza skedata tal-istazzjonar tagħhom.
Dawn l-ammonti ġew stmati fuq is-suppożizzjoni li r-Renju Unit se joħroġ mill-Unjoni Ewropea fid-29 ta’ Marzu 2019. Billi l-perjodu tal-Artikolu 50 ġie estiż, is-SEAE attwalment akkumula eċċessi fil-baġit tiegħu tal-2019.
Minħabba l-inċertezza konsiderevoli attwali relatata mal-proċess tal-Artikolu 50, is-SEAE ser ikollu bżonn iżomm l-ammonti għal kostijiet tal-ftuħ ta’ delegazzjoni ta’ darba u r-rotazzjonijiet addizzjonali msemmija qabel fil-baġit tiegħu tal-2019. Se jkun jeħtieġ ukoll riserva suffiċjenti, f’każ li ż-żewġ partijiet jirratifikaw il-ftehim dwar il-ħruġ qabel il-31 ta’ Ottubru 2019.
Għalhekk is-SEAE ser inaqqas il-baġit tiegħu għall-2019 mill-ispejjeż operazzjonali previsti mill-bidu tas-sena sal-1 ta’ Awwissu għad-Diviżjoni tal-Kwartieri Ġenerali tiegħu u l-punti ta’ preżenza tiegħu fir-Renju Unit (EUR 3 276 000).
Peress li s-sitwazzjoni aktar tard fis-sena tista’ tkun differenti ħafna mix-xenarju attwali, is-SEAE għandu l-intenzjoni li jmur lura għall-Awtorità Baġitarja aktar tard din is-sena u jipproponi aktar aġġustamenti għall-baġit tiegħu tal-2019, kif xieraq fir-rigward tas-sitwazzjoni f’dak iż-żmien.
Spejjeż għall-vjaġġi regolari
Allowances Tranżitorji
Akkwist tal-informazzjoni u arkivjar
Nefqiet għall-pubblikazzjoni, it-tagħrif u l-parteċipazzjoni f’manifestazzjonijiet pubbliċi
L-Organizzazzjoni u l-ospitalità ta' gruppi ta' viżitaturi, il-programm Euroscola u stediniet għall-multiplikaturi tal-opinjoni minn pajjiżi terzi
Nefqa relatata mal-Uffiċċji ta' Kollegament
Subtotal tat-Taqsima I
Taqsima V - Il-Qorti Ewropea tal-Awdituri
Rimunerazzjoni, gratifiki u pensjonijiet
Spejjeż għar-rappreżentazzjoni
Subtotal tat-Taqsima V
Taqsima X: Servizz Ewropew għall-Azzjoni Esterna
Salarji Bażiċi
Drittijiet taħt ir-Regolamenti tal-Persunal marbutin maċ-ċirkostanzi personali tal-membru tal-persunal
Kopertura għas-sigurtà soċjali
Rimunerazzjoni u intitolamenti għall-persunal statutorju
Persunal estern u servizzi minn barra
Nefqa oħra marbuta mal-persunal
Binjiet u spejjeż assoċjati
Nefqiet amministrattivi oħra
Subtotal tat-Taqsima X
Wara l-175 laqgħa tal-Kumitat Konsultattiv dwar ir-Riżorsi Proprji (KKRP) tal-24 ta’ Mejju 2019, huma meħtieġa żewġ aġġustamenti fuq in-naħa tad-dħul tal-baġit. l-ewwel aġġornament tal-estimi għar-Riżorsi Proprji Tradizzjonali (RPT) kif ukoll għar-riżorsi proprji bbażati fuq it-Taxxa fuq il-Valur Miżjud (VAT) u l-Introjtu Nazzjonali Gross (ING) biex jitqiesu l-previżjonijiet ekonomiċi aktar reċenti, u t-tieni aġġornament tal-korrezzjoni tar-Renju Unit. Dawn iż-żewġ aġġustamenti huma ppreżentati fis-sezzjonijiet 3.2 u 3.3 aktar ’l isfel.
L-impatt globali f’termini tal-aġġustamenti tan-nefqa u tad-dħul ta’ dan l-ABE jidher fit-tabella mqassra hawn taħt. Din it-tabella turi d-distribuzzjoni tal-pagamenti totali tar-riżorsi proprji bejn l-Istati Membri: kif ibbaġitjat fil-baġit tal-2019, kif emendat fil-Baġit Emendatorju Nru 3 (ABE 3/2019) 18 , u fl-aħħar nett fl-ABE attwali.
Distribuzzjoni tal-pagamenti totali tar-riżorsi proprji mill-Istati Membri (f’miljuni ta’ EUR)
ABE 3/2019
ABE 4/2019
Skont il-prassi stabbilita, il-Kummissjoni tipproponi li tirrevedi l-finanzjament tal-baġit abbażi ta’ previżjonijiet ekonomiċi aktar reċenti 19 , maqbula bejn l-Istati Membri fil-laqgħa tal-KKRP.
Ir-reviżjoni tikkonċerna t-tbassir tar-RPT li jridu jitħallsu lill-baġit fl-2019 flimkien mat-tbassir tal-bażijiet tal-VAT u tal-ING tal-2019. Il-previżjoni fil-Baġit tal-2019 ġiet stabbilita fil-172 laqgħa tal-KKRP fit-18 ta’ Mejju 2018. Ir-reviżjoni fl-ABE attwali tikkunsidra l-previżjonijiet maqbula fil-175 laqgħa tal-KKRP tal-24 ta’ Mejju 2019. L-użu ta’ previżjonijiet aġġornati tar-riżorsi proprji jtejjeb il-preċiżjoni tal-previżjonijiet tad-dħul u konsegwentement dik tal-pagamenti li l-Istati Membri huma mitluba jagħmlu fil-baġit tal-UE matul is-sena baġitarja.
Meta mqabbel mal-previżjoni li ntlaħaq qbil dwarha f’Mejju 2018, il-previżjoni għall-2019 ġiet riveduta kif ġej:
–Issa d-dazji doganali netti totali għall-2018 huma previsti li jlaħħqu l-EUR 21 206,0 miljun (wara t-tnaqqis ta’ 20 % fil-kostijiet tal-ġbir), u dan jirrappreżenta tnaqqis ta’ 1,23 % meta mqabbel mal-previżjoni ta’ EUR 21 471,2 miljun inkluża fil-Baġit tal-2019. Il-Kummissjoni qabblet ir-riżultati tal-metodu tat-tbassir tradizzjonali tal-KKRP (ibbażat fuq it-tbassir makroekonomiku tar-rebbiegħa tal-2019) mar-riżultati tal-metodu ta’ estrapolazzjoni bbażat fuq l-aħħar data dwar l-eżitu għad-dazji doganali miġbura (Jannar – April 2019). Bħal fi snin preċedenti, ġie miftiehem li jiġi applikat approċċ konservattiv u li tintuża l-inqas previżjoni tar-RPT sabiex tiġi żgurata ġestjoni soda tal-baġit f’kuntest ta’ inċertezzi ekonomiċi kbar u tfixkil potenzjali fix-xejriet kummerċjali.
–Il-bażi totali tal-VAT mingħajr limitu tal-UE għall-2019 issa hija mbassra għal EUR 7 085 193,6 miljun, u dan jirrappreżenta żieda ta’ 2,30 % meta mqabbel mat-tbassir ta’ Mejju 2018 ta’ EUR 6 925 637,5 miljun. Il-bażi totali tal-VAT 20 limitata tal-UE għall-2019 hija mbassra għal EUR 7 057 535,1 miljun, u dan jirrappreżenta żieda ta’ 2,20 % meta mqabbel mat-tbassir ta’ Mejju 2018 ta’ EUR 6 905 892,6 miljun.
–Il-bażi totali tal-ING tal-UE għall-2019 hija mbassra għal EUR 16 347 197,8 miljun, jiġifieri tnaqqis (-0,60 %) meta mqabbel mat-tbassir ta’ Mejju 2018 ta’ EUR 16 446 111,0 miljun.
Intużaw ir-rati tal-kambju tal-31 ta' Diċembru 2018 biex tinqaleb il-previżjoni tal-bażijiet tal-VAT u l-ING mill-munita nazzjonali għall-euro (għad-disa’ Stati Membri li mhumiex membri fiż-żona tal-euro). Dan jevita distorsjonijiet għaliex din hija r-rata li tintuża sabiex jinqalbu l-pagamenti bbaġitjati tar-riżorsi proprji minn euro għall-munita nazzjonali meta dawn l-ammonti jinġabru (kif stipulat fl-Artikolu 10a(1) tar-Regolament tal-Kunsill Nru 609/2014).
It-tbassir rivedut tar-RPT, tal-bażijiet tal-VAT mhux limitati u tal-bażijiet tal-ING għall-2019, kif adottati fil-175 laqgħa tal-KKRP fl-24 ta’ Mejju 2019, huwa ppreżentat fit-tabella li ġejja:
Previżjonijiet riveduti tar-RPT, tal-bażijiet tal-VAT u tal-ING għall-2019 (f'miljuni ta’ EUR)
Dazji tad-dwana
Bażijiet tal-VAT mhux limitati
Bażijiet tal-ING
Bażijiet tal-VAT 21
Il-korrezzjoni tal-iżbilanċi tal-baġit favur ir-Renju Unit (il-korrezzjoni tar-Renju Unit), li għandha tkun ibbaġitjata fl-ABE preżenti, tikkonċerna sentejn: L-2015 u l-2018.
Il-korrezzjoni tar-Renju Unit tal-2015 u tal-2018 hija soġġetta għar-regoli tad-Deċiżjoni tal-Kunsill Nru 2014/335/UE, Euratom dwar is-sistema tar-riżorsi proprji tal-Unjoni Ewropea 22 u tad-dokument ta’ ħidma li jakkumpanjaha, il-Metodu ta’ Kalkolu tal-2014 23 . Skont ir-regoli ta’ din id-Deċiżjoni, id-“dħul mhux ippjanat” nett tar-RPT tar-Renju Unit li jirriżulta miż-żieda, sa mill-2001, fil-perċentwal tar-RPT miżmuma mill-Istati Membri bħala kumpens għall-kostijiet tal-ġbir tagħhom, huma newtralizzati u n-nefqa allokata hija aġġustata permezz tan-nefqa allokata totali fl-Istati Membri li ssieħbu fl-UE wara t-30 ta’ April 2004, ħlief għall-pagamenti diretti agrikoli u n-nefqa relatata mas-suq kif ukoll il-parti tan-nefqa tal-iżvilupp rurali li toriġina mit-Taqsima tal-Garanziji tal-FAEGG.
Barra dan, is-sehem tal-Awstrija, il-Ġermanja, in-Netherlands u l-Iżvezja fl-iffinanzjar tal-korrezzjoni tar-Renju Unit huwa mnaqqas għal kwart tas-sehem normali tagħhom. It-tnaqqis huwa ffinanzjat mill-Istati Membri l-oħra, minbarra r-Renju Unit.
Fl-ABE attwali hemm imniżżla l-kalkolu u l-iffinanzjar tal-1 aġġornament tal-korrezzjoni tar-Renju Unit tal-2018 kif ukoll l-ammont definittiv tal-korrezzjoni tar-Renju Unit tal-2015.
Id-differenza bejn l-ammont definittiv tal-korrezzjoni tar-Renju Unit għall-2015 u l-ammont ibbaġitjat preċedentament (l-1 aġġornament fil-BE 5/2016) iddaħħlet taħt il-kapitolu 35 (Riżultat tal-kalkolu definittiv tal-finanzjament tal-korrezzjoni tal-iżbilanċi baġitarji għar-Renju Unit) ta’ dan l-ABE.
L-1 aġġornament tal-ammont tal-korrezzjoni tar-Renju Unit għall-2018 huwa mniżżel fil-kapitolu 15 (Korrezzjoni tal-iżbilanċi baġitarji) ta’ dan l-ABE, u jissostitwixxi l-ammont provviżorju ibbaġitjat preċedentement.
L-aġġornament tal-korrezzjonijiet għall-2015 u l-2018 jirriżulta prinċipalment mill-aġġornament tal-bażijiet tal-VAT u tal-ING kif ikkomunikat mill-Istati Membri fil-ħarifa tal-2018. Barra minn hekk, l-aġġornament tal-korrezzjoni għall-2018 tqis ukoll in-nefqa allokata tal-2018.
3.3.2.1 Korrezzjoni għar-Renju Unit għall-2018
It-tabella li jmiss tiġbor fil-qosor il-bidliet bejn l-ammont provviżorju tal-korrezzjoni tar-Renju Unit għall-2018 imdaħħal fil-Baġit tal-2019 u l-1 aġġornament tal-korrezzjoni għar-Renju Unit għall-2017 li jrid jiddaħħal fl-ABE attwali.
Korrezzjoni għar-Renju Unit għall-2018
PROVVIŻORJA
L-1 AĠĠORNAMENT
Id-differenza
Sehem ir-Renju Unit mill-bażi tal-VAT mhux limitata
Is-sehem tar-Renju Unit min-nefqa totali allokata aġġustata għat-tkabbir
Nefqa relatata mat-tkabbir
Nefqa ta’ qabel l-adeżjoni
(5b) Nefqa relatata mal-Art.
Nefqa relatata mal-Art. 4(1)(g)
L-ammont oriġinali tal-korrezzjoni tar-Renju Unit = (3) x (6) x 0.66
Vantaġġ tar-Renju Unit
Korrezzjoni bażika tar-Renju Unit = (7) - (8)
Qligħ mhux mistenni mir-RPT
Korrezzjoni tar-Renju Unit = (9) - (10)
L-1 aġġornament tal-korrezzjoni tar-Renju Unit għall-2018 huwa ta’ madwar EUR 409 miljun aktar meta mqabbel mal-ammont provviżorju tal-korrezzjoni tar-Renju Unit għall-2018 imdaħħal fil-Baġit tal-2019.
3.3.2.2 Il-korrezzjoni tar-Renju Unit għall-2015
It-tabella li jmiss tiġbor fil-qosor il-bidliet bejn l-1 aġġornament tal-korrezzjoni tar-Renju Unit għall-2014 fil-BE 5/2016 u l-ammont definittiv tal-korrezzjoni tar-Renju Unit għall-2015 li għandu jiddaħħal fl-ABE attwali.
Il-korrezzjoni tar-Renju Unit għall-2015
BE 5/2016
DEFINITTIV
L-ammont definittiv tal-korrezzjoni tar-Renju Unit għall-2015 huwa ta’ madwar EUR 70 miljun iżjed meta mqabbel mal-1 aġġornament tal-korrezzjoni tar-Renju Unit għall-2015 imniżżel fil-BE 5/2016 prinċipalment minħabba l-aġġornamenti tal-VAT u l-ING kif ikkomunikati mill-Istati Membri fil-ħarifa tal-2018.
3.3.3.1 Korrezzjoni tar-Renju Unit għall-2015 (kapitolu 35)
L-ammont tal-korrezzjoni tar-Renju Unit li jrid jiġi bbaġitjat fil-Kapitolu 35 tal-ABE attwali huwa d-differenza bejn l-ammont definittiv tal-korrezzjoni tar-Renju Unit għall-2015 (jiġifieri EUR 6 126 699 989) u l-1 aġġornament tal-korrezzjoni tar-Renju Unit għall-2015 (jiġifieri EUR 6 056 341 847 imdaħħal fil-BE 5/2016), li jammonta għal EUR 70 358 142.
Dan l-ammont se jiġi ffinanzjat skont il-bażijiet riveduti tal-ING tal-2015 kif magħrufa fl-aħħar tal-2018. L-ibbaġitjar ta’ dan l-ammont fil-kapitolu 35 huwa ppreżentat fil-qosor hawn isfel:
Korrezzjoni tar-Renju Unit għall-2015 - Kapitolu 35
3.3.3.2 Korrezzjoni tar-Renju Unit għall-2018 (kapitolu 15)
L-ewwel aġġornament tal-korrezzjoni tar-Renju Unit għall-2018 jikkorrispondi għal EUR 5 432 130 075 u EUR 408 601 399 ogħla mill-ammont imdaħħal fil-baġit 2019 (EUR 5 023 528 676).
Dan l-ammont għandu jkun iffinanzjat skont il-bażijiet tal-ING riveduti tal-2019 tal-ABE attwali. L-ibbaġitjar ta’ dan l-ammont fil-kapitolu 15 huwa ppreżentat fil-qosor hawn isfel:
Korrezzjoni tar-Renju Unit għall-2018 - kapitolu 15
4.Tabella sommarja skont l-intestatura tal-QFP
Abbozz ta’ Baġit Emendatorju 4/2019
(inkl. ABE 1-3/2019)
(inkl. ABE 1-4/2019)
Li minnhom taħt l-Istrument ta' Flessibbiltà
Li minnhom: Fond Agrikolu Ewropew ta' Garanzija (FAEG) — Nefqa marbuta mas-suq u pagamenti diretti
Differenza dovuta għall-arrotondament eskluża mill-kalkolu tal-marġni
Marġni tal-FAEG
Li minnhom paċuti mal-Marġni ta’ Kontinġenza
(2) . ĠU L 67, 7.3.2019.
(10) Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”), ĠU L 283, 31.10.2017.
(12) Id-Deċiżjoni (UE) 2019/420 tal-Parlament Ewropew u tal-Kunsill tat-13 ta' Marzu 2019 li temenda d-Deċiżjoni Nru 1313/2013/UE dwar Mekkaniżmu tal-Unjoni għall-Protezzjoni Ċivili (ĠU L77, 20.3.2019, p. 1). Il-pakkett finanzjarju huwa stabbilit skont l-Artikolu 1(11).
(15) ĠU L54, 22.2.2019, p.3.
(16) Il-konklużjonijiet tal-laqgħa speċjali tal-Kunsill Ewropew (Artikolu 50) (10 ta’ April 2019) — EUCO XT 20015/19.
(17) Deċiżjoni (UE) 2018/937 tat-28 ta’ Ġunju 2018.
(19) Il-Kummissjoni Ewropea, Tbassir Ekonomiku tar-Rebbiegħa 2019, https://ec.europa.eu/info/business-economy-euro/economic-performance-and-forecasts/economic-forecasts/spring-2019-economic-forecast_en
(20) F'konformità mad-Deċiżjoni tal-Kunsill Nru 2014/335, jekk il-bażi tal-VAT ta’ Stat Membru taqbeż il-50 % tal-ING tiegħu, din tiġi limitata sa dawn il-50 %. Għall-ABE 4/2019, ħames Stati Membri se jkollhom il-bażi tal-VAT tagħhom limitata għal 50 % tal-ING: Il-Kroazja, Ċipru, il-Lussemburgu, Malta, u l-Portugall.
(21) L-ammonti mmarkati bil-griż jirriżultaw mill-bażijiet tal-VAT limitati, kif spjegat fin-nota f'qiegħ il-paġna preċedenti.
(22) ĠU L 168, 7.6.2014, p. 105-111.
(23) Id-Dokument ta’ ħidma tal-Kummissjoni tal-14 ta’ Mejju 2014 “Il-kalkolu, l-iffinanzjar, il-pagament u d-dħul fil-baġit tal-korrezzjoni tal-iżbilanċi baġitarji favur ir-Renju Unit (“il-korrezzjoni”) skont l-Artikoli 4 u 5 tad-Deċiżjoni tal-Kunsill 2014/335/KE, Euratom dwar is-sistema ta’ riżorsi proprja tal-Unjoni Ewropea”.